ΓΡΑΠΤΗ ΕΡΩΤΗΣΗ E-0883/97 υποβολή: Agnes Schierhuber (PPE) προς την Επιτροπή (12 Μαρτίου 1997)

Θέμα: Έγκριση τύπου από την ΕΚ για τους τροχοφόρους γεωργικούς και δασικούς ελκυστήρες - υλοποίηση της εσωτερικής αγοράς

Με την οδηγία 74/150/ΕΟΚ ((ΕΕ L 84 της 28.3.1974, σελ. 10)) για την εναρμόνιση των νομοθετικών διατάξεων των κρατών μελών όσον αφορά την έγκριση τύπου των τροχοφόρων γεωργικών ή δασικών ελκυστήρων θεσπίσθηκε η δυνατότητα έγκρισης τύπου από την ΕΟΚ για ελκυστήρες με μεγίστη εκ κατασκευής ταχύτητα 25 χιλ. ανά ώρα, η οποία αυξήθηκε αργότερα σε 30 χιλ. ανά ώρα. Η σημερινή πρόταση της Επιτροπής για την τροποποίηση της οδηγίας 74/150/ΕΟΚ (COM(96)196 τελικό, τροποποιηθείσα με το COM(97) 5 τελικό) προβλέπει την αύξηση της μεγίστης εκ κατασκευής ταχύτητας σε 40 χιλ. ανά ώρα.

Αντίθετα με ό,τι ισχύει για τα οχήματα με κινητήρα, για τους τροχοφόρους γεωργικούς ή δασικούς ελκυστήρες υπάρχει μόνο ένα σχέδιο της ΓΔ ΙΙΙ της Ευρωπαϊκής Επιτροπής από το έτος 1994, το οποίο προβλέπει σύστημα έγκρισης τύπου.

Η έλλειψη συστήματος έγκρισης τύπου στην ΕΚ έχει ως αποτέλεσμα να είναι πρακτικώς αδύνατη η αγορά ελκυστήρα σε άλλο κράτος μέλος, κάτι που συνιστά παρεμπόδιση της ελεύθερης κυκλοφορίας των εμπορευμάτων.

Θέτω λοιπόν τα ακόλουθα ερωτήματα:

1. Για ποιό λόγο η Ευρωπαϊκή Επιτροπή δεν έχει υποβάλει ακόμα, 4 έτη μετά την εγκαθίδρυση της εσωτερικής αγοράς, καμία πρόταση για τη θέσπιση συστήματος έγκρισης τύπου για τους τροχοφόρους γεωργικούς και δασικούς ελκυστήρες;

2. Γνωρίζει η Ευρωπαϊκή Επιτροπή ότι ορισμένοι γενικοί εισαγωγείς στην Αυστρία - προ πάντων για λόγους κόστους - δεν ζητούν έγκριση τύπου αλλά ειδική έγκριση για κάθε μεμονωμένο ελκυστήρα;

3. Προτίθεται η Ευρωπαϊκή Επιτροπή να αυξήσει τη μεγίστη ταχύτητα σε 50 χιλ. ανά ώρα; Πολλά νέα μηχανήματα κατασκευάζονται με αυτήν τη μεγίστη ταχύτητα.

Απάντηση του κ. Bangemann εξ ονόματος της Επιτροπής (13 Μαΐου 1997)

1. Η κοινοτική διαδικασία έγκρισης τύπου για τους ελκυστήρες τέθηκε σε εφαρμογή πολύ πριν την αντίστοιχη για τα μηχανοκίνητα οχήματα. Οντως, η διαδικασία αυτή τέθηκε σε εφαρμογή με την οδηγία 74/150/ΕΟΚ για την προσέγγιση των νομοθεσιών των κρατών μελών σχετικά με την έγκριση τύπου των τροχοφόρων γεωργικών ή δασικών ελκυστήρων, η οποία τροποποιήθηκε διαδοχικά το 1979 (οδηγία 79/694/ΕΟΚ ((ΕΕ L 205 της 13.8.1979. ))) και το 1988 (οδηγία 88/297/ΕΟΚ ((ΕΕ L 126 της 20.5.1988. ))) και από 22 ειδικές οδηγίες.

Οσο αφορά την αύξηση της μέγιστης ταχύτητας πέραν των 30 χιλιομέτρων την ώρα και έως 40 χιλιόμετρα την ώρα, υπογραμμίζεται ότι πολλά κράτη μέλη - μέχρι το 1996 - δεν ήταν διατεθιμένα να αποδεχθούν μέγιστες ταχύτητες άνω των 30 km/h για τους ελκυστήρες. Οι λόγοι που επικαλούνταν ήταν κυρίως η ασφάλεια και η προστασία του περιβάλοντος. Είναι αλήθεια ότι σε πολλά κράτη μέλη δεν απαιτείται αριθμός κυκλοφορίας για τους ελκυστήρες ούτε άδεια οδήγησης, όπως επίσης δεν χρειάζεται περιοδικός τεχνικός έλεγχος.

Τέλος, κατόπιν εκ των προτέρων συμφωνίας το 1996 επί της πρότασης οδηγίας της Επιτροπής για την πέδηση (οδηγία 96/63/ΕΚ ((ΕΕ L 253 της 10.5.1996. ))), επετεύχθη συμφωνία (κοινή θέση του Συμβουλίου της 13ης Μαρτίου 1997) για την αύξηση της ταχύτητας σε 40 χιλιόμετρα την ώρα. Σύμφωνα με τους κατασκευαστές, οι ελκυστήρες που φθάνουν εκ κατασκευής μέγιστη ταχύτητα 40 χιλιόμετρα την ώρα καλύπτουν το 90% της ευρωπαϊκής αγοράς.

2. Η Επιτροπή έχει συνεχή επαφή στις ρυθμιστικές επιτροπές και τις ομάδες εργασίας με τους εθνικούς αντιπροσώπους, ιδίως της Αυστρίας. Στην πρόταση αναθεώρησης της οδηγίας-πλαισίου που εκπονείται αυτή τη στιγμή, η Επιτροπή εξετάζει την περίπτωση έγκρισης μικρών σειρών (κάτω των 100 μονάδων), για τις οποίες δεν θα χρειάζεται έγκριση ανά τύπο, και αυτό σε συμφωνία με την αυστριακή αντιπροσωπία.

Αντίθετα με όσα ισχυρίζεται το Αξιότιμο Μέλος του Ευρωπαϊκού Κοινοβουλίου, η έγκριση ανά μονάδα (ανά ελκυστήρα) θα ήταν πιο δαπανηρή για τους εισαγωγείς από την έγκριση ανά τύπο.

3. Προς το παρόν, η Επιτροπή ασχολείται με την αποδοχή από το Συμβούλιο και το Ευρωπαϊκό Κοινοβούλιο της αύξησης της μέγιστης ταχύτητας σε 40 χιλιόμετρα την ώρα για τους ελκυστήρες και με την εκπόνηση της αναθεώρησης της οδηγίας-πλαισίου ούτως ώστε η οδηγία να επεκταθεί - μεταξύ άλλων - στα ρυμουλκούμενα και τα ελκόμενα ή ωθούμενα εργαλεία, καθώς και στους αποκαλούμενους «ταχείς» ελκυστήρες (άνω των 40 χιλιομέτρων την ώρα). Για τους ελκυστήρες αυτούς, οι οποίοι αντιπροσωπεύουν σήμερα κάτω του 10% της ευρωπαϊκής αγοράς, εκτός από την αναθεώρηση της οδηγίας-πλαισίου, χρειάζεται να προηγουμένως αναπροσαρμογή των επιμέρους οδηγιών που αφορούν την ασφάλεια και την προστασία του περιβάλλοντος, θέμα με το οποίο ασχολούνται οι ομάδες εργασίας.